**Årsmelding for Numedal mållag 2015**

(19.02.2015—03.02.2016)

2015 har vore eit aktivt år for Numedal mållag. Me har hatt fem styremøte og eitt ope informasjonsmøte. Attåt dette har det vore jamn kontakt mellom medlemane i styret via e-post og på telefon. Arbeidet med å lage ei dialektnettside for Numedal har vore hovudfokuset dette året. Me er mellom dei lokallagi i Mållaget med størst relativ medlemsvekst. Frå 27 betalande medlemer i 2013 og 38 i 2014 hadde me 46 betalande medlemar i 2015.

Lokallaget har dette året vorte registrert i Einingsregisteret (Brønnøysund) og har fått organisasjonsnummeret: 915 920 527.

Me har teke attende den gamle møteprotokollen til laget frå 1923 som hadde vore lagra på kommunehuset utan registrering eller oversikt. No ligg han i eit brannsikkert skåp hjå skrivaren medan me avventar avfotografering og mogleg deponering til trygt arkiv, t.d. Statsarkivet.

**Prosjektet med nettsida ”numedalsmål.no”**

Dette prosjektet har teke mesteparten av arbeidet til styret. Me er i ferd med å utvikle ein nettstad for numedalsdialektane. På nettstaden skal du både kunne lese og høyre uttala. Styret har nytta mykje tid på å drøfte kva nettstaden skal innehalde og korleis han skal vera oppbygd, og ikkje minst korleis prosessen med å samle inn og godkjenne ord skal vera, samt korleis og i kva form ein skal leggje inn informasjonen. I dette arbeidet har me komi langt og er snart klare til å gå inn i formelt samarbeid med New Element. Leiaren la i vår ned eit godt arbeid med å leggje tanken om nettstaden ut på nettet og hente inn tilbod på pris. Kasseraren har lagt ned eit stort og viktig arbeid med å lage eit nettverk av flinke dialektkjennarar som kan vera grunnstrukturen i kvalitetstrygging av ordinnsamlingi. Styret har vedteke grunnreglar for nettstaden, og er i ferd med å lage skrivereglar og konkret liste over korleis nettstaden skal sjå ut. Me har fått gode råd om det datatekniske frå mållagsmedlem Olaf Storemoen. Styret har òg søkt numedalskommunane og Sparebankstiftingi om pengar til prosjektet. Frå sistnemnde og Nore og Uvdal kommune fekk me ingenting, men frå Flesberg kommune fekk me 8000 kr, og Rollag 1000 kr. Frå det nedlagde Nore og Uvdal dialektlag har me fått 7000 kroner. Styret har òg kjøpt inn passande domeneadresser.

**Styret i 2015**

Leiar: Sigrun Blaavarp Heimdal

Kassestyrar: Gunhild Torsrud

Skrivar: Bjørn Ole Hovda

Styremedlemar: Mona Lid og Anna Tråen Hovda

Varamenn: Ola Aasen og Knut Halvor Tråen

Ettersynsmenn: Steinar Bertelsen og Narve Lid

Valnemnd: Sigurd Fjøse og Sverre Heimdal.